CELEX: 52019PC0407
Language: sk
Date: 2019-09-09 00:00:00
Title: Odporúčanie ROZHODNUTIE RADY o poverení začať v mene Európskej únie rokovania o uzavretí dohody medzi Európskou úniou a Seychelskou republikou o prístupe rybárskych plavidiel plaviacich sa pod vlajkou Seychel do vôd Mayotte

EURÓPSKA KOMISIA
            V Bruseli9. 9. 2019
            COM(2019) 407 final
            Odporúčanie
            ROZHODNUTIE RADY
            o poverení začať v mene Európskej únie rokovania o uzavretí dohody medzi Európskou úniou a Seychelskou republikou o prístupe rybárskych plavidiel plaviacich sa pod vlajkou Seychel do vôd Mayotte
            
               
         
         
            
               DÔVODOVÁ SPRÁVA
            
            
               1.KONTEXT ODPORÚČANIA 
            
            
               •Dôvody a ciele odporúčania
            
            
               Komisia navrhuje rokovať o novej dohode medzi Európskou úniou a Seychelskou republikou o prístupe rybárskych plavidiel plaviacich sa pod vlajkou Seychel do vôd a k morským biologickým zdrojom Mayotte, ktoré patria do právomoci Európskej únie. Komisia má v úmysle uskutočniť rokovania o novej dohode o prístupe súbežne s rokovaniami o novej dohode o partnerstve v odvetví udržateľného rybárstva a o novom protokole so Seychelskou republikou.
            
            
               •Súlad s existujúcimi ustanoveniami v tejto oblasti politiky
            
            
               Európska rada prijala 11. júla 2012 rozhodnutie 2012/419/EÚ
                  1
               , ktorým sa s účinnosťou od 1. januára 2014 mení štatút Mayotte vo vzťahu k Európskej únii. Od uvedeného dátumu prestal byť Mayotte zámorskou krajinou alebo územím a stal sa najvzdialenejším regiónom v zmysle článku 349 Zmluvy o fungovaní Európskej únie (ZFEÚ). V dôsledku toho sa výhradná hospodárska zóna Mayotte stala vodami EÚ.
            
            
               V dôsledku toho v roku 2014 Európska únia a Seychely podpísali dohodu, ktorou sa zabezpečilo prevádzkovanie plavidiel plaviacich sa pod vlajkou Seychel vo výhradnej hospodárskej zóne Mayotte, ktorá patrí do právomoci Francúzska. 
            
            
               Súčasná dohoda umožňuje ôsmim seychelských plavidlám loviť vo vodách Mayotte a jej platnosť sa skončí 6. júna 2020. Platby za licencie a úlovky zo strany vlastníkov lodí seychelskej flotily sú jedinou finančnou náhradou podľa tejto dohody a Francúzsko ich vyberá v mene svojho najvzdialenejšieho regiónu Mayotte. Tieto príjmy Francúzsko využíva na to, aby zriadilo vhodný legislatívny rámec, kontrolné činnosti, fyzickú infraštruktúru a aby vybudovalo primerané kapacity, ktoré správnym orgánom Mayotte umožnia plniť požiadavky spoločnej rybárskej politiky. Dohoda prispieva k zodpovednému rybolovu vo vodách EÚ s cieľom zaručiť ochranu a udržateľné využívanie rybolovných zdrojov.
            
            
               
                  Táto dohoda nemá pre EÚ žiadne finančné dôsledky.
               
            
            
               •Súlad s ostatnými politikami Únie
            
            
               
                  Rokovania o uzavretí novej dohody so Seychelami o prístupe do vôd Mayotte, ktoré patria do právomoci Európskej únie, sú v súlade s vonkajšou činnosťou EÚ v afrických, karibských a tichomorských krajinách (krajinách AKT), a najmä s cieľmi Únie týkajúcimi sa rešpektovania demokratických zásad a ľudských práv. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.
               
            
            
               •Subsidiarita (v prípade inej ako výlučnej právomoci) 
            
            
               
                  Neuplatňuje sa; ide o výlučnú právomoc.
               
            
            
               •Proporcionalita
            
            
               
                  Rozhodnutie je primerané sledovanému cieľu.
               
            
            
               •Výber nástroja
            
         
         
            
               
                  Tento nástroj vychádza z článku 218 ods. 3 a článku 218 ods. 4 ZFEÚ.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Dohoda o prístupe seychelských plavidiel do vôd Mayotte nemá pre EÚ žiadne finančné dôsledky. Komisia však vo svojom hodnotení ex post a hodnotení ex ante dohody o partnerstve v odvetví rybárstva so Seychelami a jej vykonávacieho protokolu
                     2
                   preskúmala aj fungovanie dohody o prístupe.
               
               
                  V tomto hodnotení, ktoré sa uskutočnilo v roku 2019, sa dospelo k záveru, že dohoda o prístupe do vôd Mayotte by sa mala obnoviť spolu s novým vykonávacím protokolom k dohode o partnerstve v odvetví rybárstva so Seychelami, aby sa pokračovalo v zosúlaďovaní technických a finančných podmienok týchto dvoch textov.
               
            
            
               •Konzultácie so zainteresovanými stranami
            
            
               
                  V rámci hodnotenia ex post a hodnotenia ex ante dohody o partnerstve v odvetví rybárstva so Seychelami sa uskutočnili konzultácie s členskými štátmi, zástupcami odvetvia, medzinárodnými organizáciami občianskej spoločnosti, ako aj seychelskou správou odvetvia rybárstva a občianskou spoločnosťou. Konzultácie prebehli aj v rámci Poradnej rady pre diaľkové flotily, predovšetkým na jej zasadnutí 27. marca 2019.
               
            
            
               •Získavanie a využívanie expertízy
            
            
               
                  Neuplatňuje sa.
               
            
            
               •Posúdenie vplyvu
            
            
               
                  Neuplatňuje sa.
               
            
            
               •Regulačná vhodnosť a zjednodušenie
            
            
               
                  Neuplatňuje sa.
               
            
            
               •Základné práva
            
            
               
                  V smerniciach na rokovania, ktorých návrh tvorí prílohu k rozhodnutiu, sa odporúča poverenie začatím rokovaní, a to vrátane začlenenia doložky o dôsledkoch porušovania ľudských práv a demokratických zásad.
               
            
            
               4.VPLYV NA ROZPOČET
            
            
               
                  Dohoda o prístupe seychelských plavidiel do vôd Mayotte nemá pre EÚ žiadne finančné dôsledky.
               
            
            
               5.ĎALŠIE PRVKY
            
            
               •Plány vykonávania a monitorovanie, hodnotenie a podávanie správ
            
            
               
                  Rokovania by sa mali začať v treťom štvrťroku 2019.
               
            
         
         
            
               •Podrobné vysvetlenie konkrétnych ustanovení odporúčania
            
            
               
                  Komisia odporúča, aby:
               
               
                  – Rada poverila Komisiu začatím a vedením rokovaní s cieľom uzavrieť novú dohodu so Seychelami o prístupe seychelských plavidiel do vôd Mayotte, ktoré patria do jurisdikcie EÚ,
               
               
                  – Komisia bola vymenovaná za vyjednávača EÚ v tejto veci,
               
               
                  – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,
               
               
                  – Rada schválila smernice na rokovania priložené k tomuto odporúčaniu.
               
            
            
               Odporúčanie
            
            
               ROZHODNUTIE RADY
            
            
               o poverení začať v mene Európskej únie rokovania o uzavretí dohody medzi Európskou úniou a Seychelskou republikou o prístupe rybárskych plavidiel plaviacich sa pod vlajkou Seychel do vôd Mayotte
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 218 ods. 3 a ods. 4,
            
            
               s odvolaním na Rozhodnutie Európskej rady z 11. júla 2012, ktorým sa mení štatút Mayotte vo vzťahu k Európskej únii
                  3
               ,
            
            
               so zreteľom na odporúčanie Európskej komisie,
            
            
               keďže by sa mali začať rokovania s cieľom uzavrieť dohodu medzi Európskou úniou a Seychelskou republikou o prístupe plavidiel plaviacich sa pod vlajkou Seychel do vôd Európskej únie, konkrétne do výhradnej hospodárskej zóny pri pobreží Mayotte,
            
            
            
               PRIJALA TOTO ROZHODNUTIE: 
            
            
               Článok 1
            
            
               Komisia sa týmto poveruje rokovať so Seychelskou republikou o dohode týkajúcej sa prístupu rybárskych plavidiel plaviacich sa pod vlajkou Seychelskej republiky do vôd a k morským biologickým zdrojom Únie, konkrétne do vôd a k morským biologickým zdrojom vo výhradnej hospodárskej zóne pri pobreží ostrova Mayotte.
            
            
            
               Článok 2
            
         
         
            
               Smernice na rokovania sa stanovujú v prílohe.
            
            
               Článok 3
            
            
               Rokovania sa vedú po porade s [Rada vloží názov osobitného výboru].
            
            
               Článok 4
            
            
               Toto rozhodnutie je určené Komisii.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 204, 31.7.2012, s. 131.
               
               
                  
                     (2)
                  
                        
                  https://publications.europa.eu/en/publication-detail/-/publication/5e1b1689-7785-11e9-9f05-01aa75ed71a1/language-en/format-PDF/source-97941423
                  .
               
               
                  
                     (3)
                  
                        Ú. v. EÚ L 204, 31.7.2012, s. 131.
               
            
      
    ---documentbreak--- 
      
         
               EURÓPSKA KOMISIA
            V Bruseli9. 9. 2019
            COM(2019) 407 final
            PRÍLOHA
            k
            odporúčaniu naROZHODNUTIE RADY
            o poverení začať v mene Európskej únie rokovania o uzavretí dohody medzi Európskou úniou a Seychelskou republikou o prístupe rybárskych plavidiel plaviacich sa pod vlajkou Seychel do vôd Mayotte
            
               
         
         
            
               PRÍLOHA 
            
            
               Smernice na rokovania 
            
            
               –Cieľom rokovaní je uzavrieť dohodu medzi Európskou úniou a Seychelskou republikou o prístupe plavidiel plaviacich sa pod vlajkou Seychelskej republiky do vôd a k morským biologickým zdrojom Európskej únie, konkrétne do vôd a k morským biologickým zdrojom výhradnej hospodárskej zóny (VHZ) pri pobreží ostrova Mayotte. 
            
            
               –Dohoda o prístupe plavidiel Seychel do vôd Mayotte, ktoré patria do jurisdikcie EÚ, by preto mala vymedziť všeobecný rámec, všeobecné zásady a ciele, ktoré budú základom pre prístup. Mala by obsahovať doložku o zrušení aktuálnej dohody o prístupe medzi Európskou úniou a Seychelskou republikou
                  1
               .
            
            
               –V záujme podpory udržateľného a zodpovedného rybolovu prostredníctvom tejto novej dohody musia ciele Komisie pri rokovaní vychádzať z týchto zásad:
            
            
               ·zabezpečiť prístup pre plavidlá plaviace sa pod vlajkou Seychel do vôd a k morským biologickým zdrojom Európskej únie, konkrétne do vôd a k morským biologickým zdrojom VHZ pri pobreží Mayotte a potrebné povolenia na rybolov pre plavidlá plaviace sa pod vlajkou Seychel na vykonávanie rybolovných činností v tejto výhradnej hospodárskej zóne,
            
            
               ·zohľadniť najlepšie dostupné vedecké odporúčania a príslušné plány hospodárenia, ktoré prijali regionálne organizácie pre riadenie rybárstva, s cieľom zabezpečiť environmentálnu udržateľnosť rybolovných činností a súčasne podporovať správu oceánov v celosvetovom meradle. Rybolovné činnosti by sa mali zameriavať výhradne na dostupné zdroje a zohľadňovať rybolovnú kapacitu miestnej flotily s osobitným dôrazom na vysoko migračnú povahu dotknutých populácií,
            
            
               ·zabezpečiť prístup pre plavidlá plaviace sa pod vlajkou Seychel k morským biologickým zdrojom na základe kritérií podobných kritériám, ktoré sa uplatňujú na flotilu EÚ v oblasti pôsobnosti Komisie pre tuniaky z Indického oceánu (IOTC), ako aj na základe vývoja pozorovaného v posledných rokoch,
            
            
               ·začleniť do dohody poplatky za licencie, ktoré majú platiť iba vlastníci plavidiel. Nemal by sa predpokladať žiadny finančný príspevok od seychelskej vlády,
            
            
               ·zabezpečiť, aby protokol prispieval k podpore rastu a tvorbe dôstojných pracovných podmienok súvisiacich s rybolovnými činnosťami, a to s prihliadnutím na príslušné dohovory Medzinárodnej organizácie práce,
            
            
               ·zahrnúť doložku o dôsledkoch porušovania ľudských práv a demokratických zásad.
            
            
               –V dohode by sa mali vymedziť najmä:
            
            
               ·rybolovná oblasť rybolovu, na ktorú sa dohoda vzťahuje a ktorej hranice by mali byť uvedené v prílohe k dohode,
            
            
               ·rybolovné možnosti podľa kategórií, ktoré sa majú udeliť rybárskym plavidlám plaviacim sa pod vlajkou Seychel, ako aj
            
            
               ·poplatky, ktoré musia platiť rybárske plavidlá plaviace sa pod vlajkou Seychel, aby získali oprávnenie na prístup do vôd a k morským biologickým zdrojom Únie vo výhradnej hospodárskej zóne pri pobreží Mayotte, a podmienky takýchto platieb.
            
            
               –
            
         
         
            
                  
                     (1)
                  
                        Ú. v. EÚ L167, 6.6.2014, s. 4.